Našu dvotjednu praksu u Italiji imali smo u salonu ljepote Beauty e Relax. Radili smo tretmane čišćenja lica, masaže tijela, ruku i nogu, depilacije s hladnim i toplim voskom, dezinfekciju i sterilizaciju prostora i pribora. Naučili smo razne nove vrste masaža te tajlandsku masažu koja se svima najviše dopala. Učili smo i radili manikuru i pedikuru koja nije dio naše struke, ali je bilo vrlo korisno i zanimljivo te nam je donijelo nova iskustva. Upoznali smo se s postupkom mikrodermoabrazije, korištenjem ultrazvučne špatule te linijama proizvoda koje koriste u salonu. Za tijelo i lice koriste Thalgo, Renophase i Ontherapy. Ontherapy je nova specijalizirana linija za one klijente koji su prošli kemoterapiju. Osim navedenih linija koriste i Bioline. Upoznali smo i nove aparate koje imaju u centru. Uređaj 4 shape koji radi mikro masažu, povećava stanični metabolizam i rad mišića s time da ima utjecaj na organizam još 10 sati nakon primjene. Tretman ima efekt push-upa, zatezanja i oblikovanja tijela. Upoznali smo novi uređaj koji se zove Dermatoskop i koji se koristi za provjeru stanja kože. On određuje koliko je koža hidratizirana, je li masna, ima li akne, određuje prisutnost melanina na koži, bora, pora itd.

Pored osnovne prakse imali smo organizirane edukacije i izvan salona. Od velike koristi za mene je imao i posjet tvornici Panestetic gdje smo imali priliku dodatno upoznati tretmane s laserom i njihove učinke. Od uređaja za oblikovanje tijela posebno me oduševio novi aparat Shaping wave. On je izašao prošle godine, a koristi se za oblikovanje svih dijelova tijela. Objašnjeno nam je i pokazano kako se on koristi, a onda smo sve imale priliku to i isprobati i rezultati su sve ostavili bez teksta.

Posebno impresionirana sam bila edukacijom koju smo imali u MBAcademiji. Edukacija je započela Fashion show šminkom povodom tjedna mode koji se održavao u Milanu. Druga edukatorica nam je pokazivala novu metodu šminkanja koju je ona izumila i koja se zove fitting. To je metoda kojom se šminkom prekrivaju bore te ostavlja efekt zaglađenosti. Radilo se na pola strane lica kako bi se pokazao taj magičan efekt. Zadnju edukaciju je držala edukatorica koja je radila u Americi za Disney. Ona radi i kazališnu šminku, a nama je pokazivala kako se rade specijalni efekti kao što su rane za filmove, izlomljeni udovi itd.

U Akademiji Diego dalla Palma smo učili kako se radi sa zračnim kistom, modni Make up te specijalni tretman za tijelo "Natural lifting gel – Push up".

Projekt mi se jako svidio. U salonu na novoj praksi smo primljeni s ugodnim smiješkom, svi su bili ljubazni, smještaj je bio odličan također i hrana. Bilo je lijepo i slobodno vrijeme, izleti, a posebno uzbudljiv i interesantan je bio izlet u Rim u koji smo išli brzim vlakom talijanskih željeznica, a u razgledavanje znamenitosti autobusom Hop On Hop Off.